text: Nedostupný Laura Majer
  Laura majer, nachádzajúci sa v katastri bratislavskej miestnej časti Rusovce, je miestom s hlbokými historickými koreňmi a symbolickým významom.
  Miesto, kde kedysi stál majestátny kostol svätého Vavrinca, ktorý bol svedkom mnohých generácií veriacich, ale aj tragickým symbolom konfliktov minulosti.
  Ale aj domovom Laurinej vily, ktorá bola kedysi dôkazom lásky grófa Huga Henckela k jeho manželke Laure.
  Kostol svätého Vavrinca padol za obeť ideológii v roku 1956, keďže sa nachádzal v tesnej blízkosti rakúskych hraníc a potenciálne mohol poskytovať úkryt pre ľudí utekajúcich za železnú oponu. Pre mladú generáciu ľudí dnes asi ťažko pochopiteľné – železná opona bola metaforickým výrazom, ktorý opisoval rozdelenie Európy počas studenej vojny na dve časti.
  Hranice medzi Slovenskom a Rakúskom boli jednou z najstráženejších častí železnej opony, kde strážcovia používali psy, ostnatý drôt a dokonca aj strelné zbrane, aby zabránili ľuďom v úteku na západ. Tieto hranice boli nielen fyzickou bariérou, ale aj symbolom strachu a represie, ktoré ovládali životy ľudí žijúcich v komunistických krajinách. S pádom komunizmu a železnej opony v roku 1989 sa tieto hranice stali minulosťou a dnes sú súčasťou otvorenej Európy bez hraníc.
  Laura majer sa ale nachádza uprostred chráneného územia Sysľovské polia, kde hniezdi drop fúzatý ktorý tu aj zimuje a sokol kobcovitý, čiže druh ktoré sa viac na Slovensku nevyskytujú.
  Až v lete 2023 sa po 18-tich rokoch sprístupnila lokalita na obdobie od 1. júla do 30. septembra. Vtedy by prítomnosť návštevníkov, limitovaných na chodcov a cyklistov bez psov nemala narúšať vtáctvo.
  Dostupnosť od 1. júla do 30. septembra z Rusoviec však znamená prejsť peši 5 a pol kilometra tam z centra obce ale aj späť.
  Prípadne kratšia trasa od zastávky MHD Gaštanová aleja (Starorímska ulica) v dĺžke 3,3 kilometre a rovnako aj späť.
  Na obidvoch trasách „poteší“ prechod ponad neutíchajúcu D2-ku a polia, na ktorých sa môžu pohybovať veľké poľnohospodárske stroje.
  Prístup z rakúskej dediny Deutsch Jahrndorf v dĺžke 2,5 km je možný až od 1. augusta kvôli hniezdeniu sokola kobcovitého.
  SLOBODA alebo OCHRANA
  Lokalitou síce vedie novovybudovaný náučný chodník s dobrými informačnými tabuľami o chránenom vtáctve aj histórii, cesta je ale pre starších pamätníkov ale aj malé deti na otvorenom priestranstve polí bez prístreškov presne v horúcom letnom období skôr utrpením, než obohacujúcou cestou poznania.
  Kým do roku 1989 bol Laura Majer nedostupný kvôli obavám komunistického režimu, potom bol 18 rokov úplne hermeticky uzavretý kvôli právu na ochranu životného prostredia.
  Čiastočné sprístupnenie v limitovanom čase a limitovaným spôsobom ignoruje práva majiteľov pozemkov, ako aj slobody náboženského vyznania.
  Cieľom občianskeho združenia je vybudovať a pre verejnosť sprístupniť symbolické miesto pamäti, náboženskej slobody a zmierenia.
  Laura majer je miestom zmierenia, kde sa stretávajú histórie Slovenska a Rakúska, a kde sa rodia nové príbehy o slobode a pamäti. Nie je to len obyčajná lokalita, je to miesto, kde každý kameň a každý strom má svoj vlastný príbeh, ktorý čaká, aby bol rozpovedaný. A ak by ste mali šťastie, možno by ste tu našli aj ducha grófa Huga, ako sa túla po majeri a kontroluje, či je všetko tak, ako má byť.